Document ID: 32009D0830

KOMISSION PÄÄTÖS,
tehty 11 päivänä marraskuuta 2009,
päätöksen 2007/453/EY liitteen muuttamisesta Chilen, Kolumbian ja Japanin BSE-aseman osalta
(tiedoksiannettu numerolla K(2009) 8590)
(ETA:n kannalta merkityksellinen teksti)
(2009/830/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetun Euroopan parlamentin ja neuvoston asetuksen (EY) N:o 999/2001 (1) ja erityisesti sen 5 artiklan 2 kohdan kolmannen alakohdan,
sekä katsoo seuraavaa:
(1)
Asetuksessa (EY) N:o 999/2001 vahvistetaan eläinten tarttuvien spongiformisten enkefalopatioiden (TSE:t) ehkäisyä, valvontaa ja hävittämistä koskevat säännöt. Tämän vuoksi jäsenvaltioiden tai kolmansien maiden tai niiden alueiden, jäljempänä ’maat tai alueet’, BSE-asema on määritettävä luokittelemalla ne BSE-riskin perusteella yhteen kolmesta luokasta, toisin sanoen BSE-riski on merkityksettömän alhainen, BSE-riski on hallinnassa tai BSE-riskiä ei ole määritelty.
(2)
Jäsenvaltioiden tai kolmansien maiden tai niiden alueiden BSE-aseman vahvistamisesta niiden BSE-riskin perusteella 29 päivänä kesäkuuta 2007 tehdyn komission päätöksen 2007/453/EY (2) liitteessä luetellaan maat tai alueet niiden BSE-riskin mukaan.
(3)
Maailman eläintautijärjestöllä (OIE) on merkittävä asema, kun maita ja alueita luokitellaan niiden BSE-riskin perusteella. Päätöksen 2007/453/EY liitteessä olevaa luetteloa laadittaessa on otettu huomioon jäsenvaltioiden ja kolmansien maiden BSE-asemaa koskeva, OIE:n toukokuussa 2008 hyväksymä päätöslauselma nro XXI - Recognition of the Bovine Spongiform Encephalopathy Status of Member Countries.
(4)
Päätöksessä 2007/453/EY on ilmoitettu tällä hetkellä Suomi ja Ruotsi maiksi, joissa BSE-riski on merkityksettömän alhainen, ja kaikki muut jäsenvaltiot maiksi, joiden BSE-riski on hallinnassa. Siinä ilmoitetaan myös kolmansien maiden BSE-asema. Toukokuussa 2009 OIE hyväksyi päätöslauselman nro XXII - Recognition of the Bovine Spongiform Encephalopathy Risk Status of Members. Päätöslauselmassa todettiin, että Chilessä BSE-riski on merkityksettömän alhainen ja että Kolumbiassa ja Japanissa BSE-riski on hallinnassa. Tämän vuoksi päätöksessä 2007/453/EY olevaa luetteloa olisi muutettava vastaamaan kyseistä päätöslauselmaa näiden kolmen maan osalta. Ennen kuin OIE on tehnyt lopullisen päätöksen kaikkien jäsenvaltioiden BSE-riskistä, ja ottaen huomioon yhteisössä sovellettavat yhdenmukaiset tiukat BSE-suojatoimet, jäsenvaltioiden BSE-asemaan ei tällä hetkellä pitäisi tehdä muutoksia.
(5)
Sen vuoksi päätöstä 2007/453/EY olisi muutettava.
(6)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2007/453/EY liite tämän päätöksen liitteellä.
2 artikla
Tämä päätös on osoitettu kaikille jäsenvaltioille.
Tehty Brysselissä 11 päivänä marraskuuta 2009.

Labels: 0
18
6